Source: https://domov.sme.sk/c/3252796/sud-rozhodol-o-najvacsom-restitucnom-spore.html
Timestamp: 2017-02-28 09:59:00+00:00
Document Index: 427053

Matched Legal Cases: ['Súd ', 'Súd ', 'súd ', 'súd ', 'súd ', 'súd ']

Súd rozhodol o najväčšom reštitučnom spore - domov.sme.sk
Zobraziť všetky sekcie Súd rozhodol o najväčšom reštitučnom spore
Bratislava 18. apríla (TASR)- Najvyšší súd SR dnes po viac ako 15 rokoch rozhodol o reštitučnom spore grófky Magdalény Sztárayovej so Slovenskou národnou ... 18. apr 2007 o 17:11 TASR
Písmo:A-|A+330 Bratislava 18. apríla (TASR)- Najvyšší súd SR dnes po viac ako 15 rokoch rozhodol o reštitučnom spore grófky Magdalény Sztárayovej so Slovenskou národnou galériou v prospech Slovenska. Bol to najväčší spor v dejinách slovenskej justície tohto druhu, v ktorom išlo o niekoľko 100 miliónov korún. Grófka sa domáhala vydania veľkého počtu výtvarných diel Ladislava Medňanského, ktoré po druhej svetovej vojne skryli v kaštieli Strážky v okrese Kežmarok. Žiadala tiež vydanie samotného kaštieľa a priľahlých pozemkov. Kaštieľ Strážky bol po druhej svetovej vojne v dezolátnom stave a koncom šesťdesiatych rokov ho štát kompletne zrekonštruoval. Dnes je majetkom Slovenskej národnej galérie a sú v ňom vystavené diela významného európskeho maliara Ladislava Medňanského. Slovenská národná galéria (SNG) uzavrela už pred časom s grófkou Sztárayovou dohodu o vydaní nepatrnej časti dedičstva, pričom bola zriadená spoločnosť Ladislava Medňanského, ktorá za jednu korunu ročne zapožičiava diela patriace poslednej grófke kaštieľa M. Czobelovej na výstavné účely. Dohodou zostala v majetku štátu aj podstatná časť ojedinelej historickej knižnice zo sedemnásteho storočia, spolu s výtvarnými dielami Medňanského, miniatúrami a inými dobovými reáliami. Som nesmierne rád, že Najvyšší súd Slovenskej republiky potvrdil rozhodnutie Krajského súdu v Prešove a nepriznal právo navrhovateľke Anne Lubyovej na vydanie kaštieľa a priľahlých pozemkov," uviedol v správe právny zástupca SNG Anton Blaha. Anna Lubyová je testamentárnou dedičkou po grófke Sztárayovej. Okresný úrad v Kežmarku už v minulosti vydal rozhodnutie, že Anna Lubyová nespĺňa podmienky na to, aby jej nehnuteľnosti a pozemky, ktorých sa ako testamentárna dedička po grófke domáhala, vydali. Najvyšší súd zároveň skonštatoval, že Lubyová nie je oprávnená osoba, ktorá by mala nárok na vydanie predmetných nehnuteľností. Kaštieľ Strážky tak spolu s niekoľkohektárovým pozemkom zostáva vlastníctvom Slovenskej národnej galérie a je naďalej prístupný širokej verejnosti. TASR o tom dnes informoval právny zástupca SNG Anton Blaha. ra vs Nechajte si posielať ranný prehľad najdôležitejších správ e-mailom